174 Ignis

Triplex ignis legitur, spiritualis, artificialis, naturalis. E quibus aliquis ignis lucet set non vrit ut ignis emperei celi. Aliquis vrit sed non lucet ut ignis inferni, aliquis lucet et vrit ut ignis camini.

Item, naturalis et vsualis pascitur et consumit. Ignis solaris consumit et non pascitur.

Item, ignis culpe pene gratiae. Primus est liuor inuidice siue ardor concupiscenie, de quo Psal. [57:9]: *Supercecidit, et non* vidit *solem*. Secundus est dolor compunctionis siue meror compassionis, de quibus Apostolus [Rom. 12:20]: *Carbones ignis congeres super caput ejus*.

Item, in Psal [38:4]: *Concaluit cor meum intra me; et in meditatione*. Tertius est feruor caritatis, de quo Luc. 12[:49]: *Ignem veni mittere in terram*.

Item, ignis diabolis, de quo Job [1:16]: *Ignis* de *celo* *cecidit* super illud est ignis angelicus, [Hebr. 1:7]: *Qui facit angelos suos spiritus*, est *ignis* Dominis de quo Deut. 4[:24]: *Deus* noster *ignis consumens est*.

Item, ignis attrahit suo calore, consumit suo ardore, accendit suo vapore, sic dilectio.

Item, ignis dat splendorem, calorem, et colorem.

¶ Item, ignis in sacra scriptura signat Spiritum Sanctum. Inde est quod dabatur apostolis in linguis igneis, Act. 2[:3]. Ratio est quia sicut ignis consumit et purgat terrestia, sic Spiritus Sanctus, Luc. 12[:49]: *Ignem veni mittere in terram.*

¶ Aliqua est terra que non fructificat nec aliud videlicet donec ignis transeat per eam, talis fuit anima nostra ante aduentum Spiritus Sancti, [Lam. 1:13]: *De excelso misit ignem in ossibus meis*.

Item, in Psal. [38:4]: *In meditatione mea exardescet ignis*. Quia ad deuotam oracionem hominis Deus inmittit ignem Spiritus Sancti quasi necessitate nature. Nam in natura ita est quod quando est vacuitas in alia natura inferiori. Superior natura statim descendit ad implendum illam vacuitatem ne sit vacuit in natura, ut patet de aqua respectu terre et de aere respectu aque. Immo ignis Spiritus Sancti est in mediate. Est super aquam rationalem et ideo quando anima est vacua ab amore mundi ignis Spiritus Sancti replet eam.

¶ Gentiles solebant amicos suos comburere igne in morte credentes ignem esse deum, et sic per hoc credebant eos deificari. Tales fuerunt Caldei secundum Hieronimus, *Super Genesis* c. 11. Cum ignis Spiritus Sancti deificabat, credentes disponamus nos ut isto igne possumus igniri.

¶ Item, Gen. 15[:1-19]: Abraham ex praecepto Domini parauit sacrificium et Dominus inmisit ignem qui illud consumpsit et tunc Dominus pepigit cum illo fedus. Sic quando homo parat cor suum Deo Dominus inmittit ignem Spiritus Sancti et pactum facit de hereditate celesti. Sed ibi notandum est quod antequam ignis descenderat volucres descenderant super sacrificium quas Abraham abigebat. Sic antequam gratiam descendat super cor hominis temptationes occurrunt volatiles quas vir sanctus nititur abigere, Matt. 13[:4]: *Volucres celi comederunt illud*, id est, verbum Dei.

¶ Nota hic quod dicit Josephus super secundum librum Macch. [2:10], quod ad praeces vnius sancti viri ignis descendit de celo et fit perpetuus in terra Judeorum donec Romani venirent et potestatem super eos haberent et ipsi Iudei vendendo sacerdocium peccarent. Tunc ignis ille extinctus est et in loco eius inuenta est aqua crassa, sic est quando homo peccat extinguit ignem et reperitur ibi quassitudo voluptatis. Sic nota hic quod coronae nobilium olim comburebantur, nec in terra ponebantur propter vilitatem materie, nec in aqua ne a beluis deuorarentur. Vnde contigit /f. 51va/ semel inter tales quod cor cuiusdam talis nobilis non potuit comburi. Et inquisita ratione a medicis responsum est quod cor illud illum veneno infectum fuit, sic spiritualiter quando cor hominis est peccato infectum non potest igniri a Spiritu Sancto.

¶ De igne inferni scribitur legitur Job 20[:26]: *Devorabit eum ignis non succenditur*.

¶ Item, nota quod ignis triplicem habet effectum naturalem, violentem, et mirabilem. Ignis quippe naturaliter ascendit violenter descendit sicut patet in figura. Tertio mirabiliter affligit spiritus et parcit combustibilibus sicut patet Dan. 3[:22] vbi ignis combuscit ministros naturaliter. Tribus pueris mirabiliter peparcit.

Item, nota quod in igne est motus celerior, virtus nobilior, actus efficacior, situs superior. Primum patet quia semper est mobilis et tamen inalterabilis, sic spiritus in se stabilis dat cuncta moueri.